מספר פנימי: 478198
הכנסת התשע-עשרה

יוזמים:      חברי הכנסת	דב חנין
					יריב לוין
				פ/1413/19			

הצעת חוק שוויון ההזדמנויות בעבודה (תיקון – הגבלת הדרישה לוויתור סודיות רפואית מדורש עבודה), התשע"ג–2013
תיקון סעיף 1                         	1.	בחוק שוויון ההזדמנויות בעבודה, התשמ"ח–1988 (להלן – החוק העיקרי), בסעיף 1 – 	
		(1)	בהגדרה "חקיקת השוויון בעבודה", אחרי "בתוספת" יבוא "הראשונה";	
		(2)	אחרי ההגדרה "מעסיק בפועל" ו"קבלן כח אדם" יבוא:	
			""רופא תעסוקתי" – רופא מומחה ברפואה תעסוקתית;".	
הוספת סעיפים 2ב עד 2ז	2.	אחרי סעיף 2א לחוק העיקרי יבוא:	
		"איסור דרישה לוויתור סודיות רפואית	2ב.	מעביד לא יבקש מדורש עבודה, במישרין או בעקיפין, בין בכתב ובין בעל פה, לוותר על סודיות רפואית, או למסור פרטים אודות מצבו הבריאותי או אודות עברו הרפואי, ולא יעשה כל שימוש במידע אודות מצבו הבריאותי או עברו הרפואי של דורש עבודה אם הגיע לידיו, לרבות בכל הנוגע לקבלתו לעבודה.	
		הגנה על דורש עבודה המסרב למסור מידע רפואי	2ג.	ביקש מעביד מדורש עבודה לוותר על סודיות רפואית, או למסור פרטים אודות מצבו הבריאותי או עברו הרפואי, בניגוד להוראות חוק זה, לא יפגע בדורש העבודה לעניין קבלתו לעבודה, מחמת סירובו לוותר על סודיות כאמור או למסור את המידע. 	
		סייג לאיסור דרישה לוויתור סודיות רפואית	2ד.	על אף האמור בסעיף 2ב, מעביד רשאי לבקש מדורש עבודה כתב ויתור סודיות רפואית לשם העברתו לרופא תעסוקתי, ואליו בלבד, אם התקיימו כל אלה:	
						(1)	דורש העבודה התקבל לעבודה בכפוף לביצוע הבירור הרפואי אודות כשירותו לביצוע העבודה כאמור בסעיף 2ו; לא הודיע המעביד לדורש העבודה על קבלתו לעבודה, יראו את הדרישה לוויתור על סודיות רפואית כאמור כהודעה על הסכמה לקבלתו לעבודה;	
						(2)	התפקיד דורש נתונים בריאותיים מיוחדים, או שהוא כרוך בסיכון לבריאותו או לחייו של דורש העבודה או של זולתו.	
		הפניית דורש עבודה לרופא תעסוקתי
	2ה.	(א)	ביקש מעביד מדורש עבודה כתב ויתור סודיות רפואית כאמור בסעיף 2ד, ימסור לדורש העבודה טופס הפנייה לרופא תעסוקתי, בנוסח שבתוספת השנייה, ויפרט בו את מאפייני העבודה.	
						(ב) 	פירוט מאפייני העבודה כאמור בסעיף קטן (א) ייעשה על ידי המעביד בתום לב ובאורח סביר ומידתי, בהתאם לדרישות התפקיד בפועל.	
						(ג)	דורש עבודה ימלא את טופס הפנייה שנמסר לו לפי סעיף קטן (א) ויעבירו לרופא התעסוקתי, בצירוף כתב ויתור על סודיות רפואית.	
		חוות דעת רופא תעסוקתי	
	2ו.	(א)	רופא תעסוקתי שאליו פנה דורש עבודה, יחווה דעתו על גבי טופס ההפניה האמור בסעיף 2ה(א), על כשירותו של דורש עבודה לביצוע העבודה, בהתחשב במאפייני העבודה שפירט המעביד בטופס ההפניה ובמצבו הבריאותי של דורש העבודה.	
						(ב)	בחוות הדעת כאמור בסעיף קטן (א) יכלול הרופא התעסוקתי אך ורק את קביעתו לעניין כשירותו או העדר כשירותו של דורש העבודה לביצועה לפי המאפיינים שפירט המעביד; הרופא התעסוקתי לא ימסור מידע אודות עברו הרפואי או מצבו הבריאותי של דורש העבודה, לרבות לידי המעביד או מי מטעמו. 	
						(ג) 	על אף האמור בסעיף קטן (ב), ראה רופא תעסוקתי כי דורש העבודה כשיר לביצוע העבודה בתנאים מסוימים, רשאי הוא לפרט תנאים אלה בחוות דעתו.  	
						(ד) 	רופא תעסוקתי רשאי לבקש מדורש העבודה להציג בפניו מידע רפואי נוסף וכן להזמינו לבדיקה רפואית, לפי שיקול דעתו המקצועי; ואולם לא יקבע רופא תעסוקתי כי מועמד אינו כשיר לביצוע עבודה אלא לאחר שהזמינו להתייצב בפניו ולהשמיע את דברו. 	
						(ה)	רופא תעסוקתי יעביר את חוות דעתו לדורש העבודה לא יאוחר מהמועד שבו יעבירה הרופא התעסוקתי למעביד.	
						(ו)	המעביד יישא בהוצאות עבור חוות דעתו של הרופא תעסוקתי.	
		תחולה על עובד	2ז.	הוראות סעיפים 2ב עד 2ו יחולו גם על עובד, בשינויים המחויבים.".	
תיקון סעיף 12  	3.	בסעיף 12(1) לחוק העיקרי, אחרי "העובד" יבוא "או דורש עבודה".  	
תיקון סעיף 15	4.	בסעיף 15(א) לחוק העיקרי, במקום "2א" יבוא "עד 2ג".	
תיקון סעיף 17	5.	בסעיף 17 לחוק העיקרי, אחרי "לעניין חוק זה", יבוא "למעט סעיפים 2ב עד 2ז".	
תיקון סעיף 20א	6.	בסעיף 20א(ב) לחוק העיקרי, אחרי "2א" יבוא "עד 2ז" .	
תיקון סעיף 21	7.	בסעיף 21(ג) לחוק העיקרי, במקום "סעיף 7" יבוא "סעיפים 2א עד 2ז ו-7".	
תיקון סעיף 26	8.	בסעיף 26(ג) לחוק העיקרי, במקום "בתוספת" יבוא "בתוספת הראשונה".	
תיקון התוספת	9.	בתוספת לחוק העיקרי, בכותרת, אחרי "תוספת" יבוא "ראשונה".	
הוספת תוספת שנייה                	10.	אחרי התוספת הראשונה לחוק העיקרי יבוא:	
		"תוספת שנייה 	
		(סעיפים 2ה, 2ו)	
		טופס הפניה של דורש עבודה לרופא תעסוקתי
	
		אפיון התפקיד המוצע (למילוי על ידי המעביד):
1.	מיקום העבודה:
[ ] משרד [ ] מעבדה [ ] כיתת לימוד [ ] סדנה [ ] אחר, פרט __________________
2.	מאפייני העבודה:
[ ] עבודה משרדית בישיבה 
[ ] עבודה משרדית בעמידה
[ ] עבודה הדורשת הרמה או סחיבה של משא*
[ ] עבודה הדורשת הפעלת מכונות תעשייתיות
[ ] נהיגה 
[ ] מתן הרצאות
[ ] עבודה במשמרות 
[ ] עבודה המחייבת שעות נוספות מרובות
[ ] עבודה עם ניידות גבוהה (ממוכן או רגלי) 
[ ] עבודה הכוללת קבלת קהל
[ ] עבודה הכוללת טיפול במוגבלים או חולים
[ ] עבודה הכוללת מגע עם מזון
[ ] אחר, פרט _______________________ ___________________________
3.	מאפייני סביבת העבודה:
[ ] רעש* [ ] אבק או עשן* [ ] חומרים כימיים* [ ] חומרים ביולוגיים*
[ ] עבודה בגבהים* [ ] עבודה במקום סגור ומוגבל*
*	סימון × בתחום זה מחייב פירוט נוסף כלהלן:
_________________________________________________________________________ _________________________________________________________________________ 
שם ממלא הטופס __________ ______    תפקיד __________________
חתימה ________________ תאריך _________________________

ו.	מסקנת רופא התעסוקה:
[ ] כשיר מבחינה רפואית לשרת במשרה הנדונה ובכל משרה מסוג המשרה הנדונה.
[ ] כשיר מבחינה רפואית לשרת במשרה הנדונה בלבד.
[ ] חייב בבדיקה רפואית נוספת כעבור ________________________
[] כשיר לביצוע התפקיד, בתנאים הבאים: _______________________
[ ] לא כשיר.
	
		תאריך ___________ 
שם רופא התעסוקה _________________________ 
חתימת רופא התעסוקה _________________________"	
דברי הסבר
עברו ומצבו הרפואי של כל אדם מוגנים תחת הזכות לפרטיות, שעוגנה כזכות חוקתית במסגרת חוק יסוד: כבוד האדם וחירותו. למרות זאת, נדרשים דורשי עבודה רבים למחול על זכותם לפרטיות, ולחתום על כתב ויתור סודיות רפואית כחלק מהליך הקבלה לעבודה. בנסיבות אלו, ברי כי אין בחירה של ממש בידי מבקש עבודה: חתימתו על כתב ויתור סודיות נעשית בלית ברירה, שהרי  אם יבחר אחרת – הדבר יחבל בסיכויי קבלתו לעבודה. 
זאת ועוד: פעמים רבות פוסל המעסיק את מועמדותו של מבקש עבודה בשל בעיות רפואיות שונות, אליהן נחשף מעיון בתיקו הרפואי של המועמד, על אף שאין בהן כל רלוונטיות לביצוע העבודה. 
מטרתה של הצעת החוק לאזן בין זכותו של מבקש עבודה לפרטיות ולשוויון, לבין הפררוגטיבה של המעסיק לאתר מועמדים, שכשירים לביצוע התפקיד.  
לפי הצעת החוק, חל איסור על מעביד לדרוש מדורש עבודה לחתום על ויתור סודיות (סעיף 2ב).
עם זאת, בנסיבות מיוחדות, המפורטות בהצעה, רשאי הוא לדרוש מדורש עבודה לחתום על כתב ויתור סודיות, אך רק לאחר שאותו מועמד התקבל לעבודה (סעיף 2ד). 
כתב ויתור סודיות רפואית מועבר לרופא תעסוקתי, ואליו בלבד. הרופא יקבל לידיו גם טופס, בו הגדיר המעביד את מאפייניו העיקריים של התפקיד (סעיף 2ה).
הרופא יעיין במאפייני העבודה ובתיק הרפואי של המועמד, ובהתאם לכך יחליט אם המועמד כשיר לתפקיד.
הרופא רשאי לקבוע בטופס כי המועמד כשיר לתפקיד, בלתי כשיר לתפקיד, או כשיר בתנאים מסוימים (סעיף 2ו). הרופא רשאי להזמין את דורש העבודה לבדיקה רפואית. במצב בו הרופא סבור כי המועד אינו כשיר לתפקיד, הוא מחויב לשמוע את עמדתו של דורש העבודה (2ו(ד)).
חוות הדעת הרפואית תועבר לדורש העבודה לא יאוחר ממועד העברתה למעסיק (סעיף 2ו(ה)). 
מוצע לקבוע, שהוראות חוק זה לא יחולו על המדינה, נוכח ההסדר המיוחד הקיים בחוק שירות המדינה (מינויים), התשי"ט–1959, ובהוראות שנקבעו מכוחו.
עוד מוצע לקבוע כי ההוראות הקבועות יחולו גם על עובד שכבר מועסק אצל המעסיק, בין היתר כדי למנוע מצבים בהם עובד נדרש לחתום על כתב ויתור סודיות רפואית לצורך קידום בעבודה ושיפור תנאים. 
חשוב להדגיש: הצעת החוק אינה מחייבת מעסיקים לקבל לעבודה מועמדים, שאינם כשירים לתפקיד.
הצעת החוק נוסחה על ידי הקליניקה לשינוי חברתי במרכז האקדמי למשפט ולעסקים.
הצעות חוק זהות הונחו על שולחן הכנסת השמונה-עשרה על ידי חברי הכנסת דב חנין ויריב לוין (פ/4144/18), ועל שולחן הכנסת התשע-עשרה על ידי חבר הכנסת דב חנין וקבוצת חברי הכנסת (פ/853/19).

---------------------------------
הוגשה ליו"ר הכנסת והסגנים
והונחה על שולחן הכנסת ביום
ט' בתמוז התשע"ג – 17.6.13